2018 నాటికి బ్యాంకుల విలీనం
- 25% మార్కెట్‌ వాటా సొంతం
- వేతన సమస్యలుండవు
- గ్లోబల్‌గా టాప్‌ 50 బ్యాంకుల్లో ఒక్కటిగా : ఎస్‌బీఐ చైర్మెన్‌ వెల్లడి
ముంబయి : దేశంలోనే అతిపెద్ద విత్త సంస్థ అయినా స్టేట్‌ బ్యాంకు ఆఫ్‌ ఇండియా (ఎస్‌బీఐ)లో అసోసియేట్‌ బ్యాంకుల విలీనం 2018 మార్చి కల్లా పూర్తి కానుందని ఎస్‌బీఐ ఛైర్మన్‌ అరుంధతి భట్టచార్య అన్నారు. గురువారం ఆమె ఇక్కడ మీడియాతో మాట్లాడుతూ ఈ ఏడాది ముగింపు నాటికి విలీనం పూర్తి చేసే యోచన లేదన్నారు. 2017-18 మార్చి కల్లా ఈ ప్రక్రియను పూర్తి చేస్తామన్నారు. ఈ విలీన ప్రక్రియ ద్వారా ప్రపంచ స్థాయి బ్యాంకుల ర్యాంకుల సరసన ఎస్‌బీఐ చేరనుందని పేర్కొంది. విలీనం తర్వాత గ్లోబల్‌గా టాప్‌ 50 బ్యాంకుల్లో ఒక్కటిగా ఎస్‌బీఐ నిలువనుందన్నారు. ఇదే సమయంలో దేశీయంగా డిపాజిట్లు, రుణాల పరంగా 25 శాతం మార్కెట్‌ వాటాను కైవసం చేసుకోనుందన్నారు. ఐదు అసోసియేట్‌ స్టేట్‌ బ్యాంకులతో పాటు భారతీయ మహిళ బ్యాంకులను ఎస్‌బీఐలో విలీనం చేయాలని కేంద్ర ప్రభుత్వం నిర్ణయించింది. కాగా గత నవంబర్‌లో రూ.500, రూ.1,000 నోట్లను రద్దు చేయడంతో ఈ ప్రక్రియ ఆగిపోయింది. తుది విలీనాన్ని ప్రభుత్వం గుర్తించిన తర్వాత అసోసియేట్‌ బ్యాంకులకు ఈక్విటీలను కేటాయిస్తామని భట్టచార్య తెలిపారు. తొలుత 2017 మార్చి కల్లా విలీన ప్రక్రియ పూర్తి చేయాలని భావించామని, కాని నోట్ల రద్దు ప్రక్రియ వల్ల ఇది వాయిదా పడిందన్నారు. విలీన ప్రక్రియకు పెద్ద వ్యయం కూడా కాదన్నారు. అలాగే వేతన సంబంధిత సమస్యలు ఏవి లేవని భట్టచార్య పేర్కొన్నారు. ప్రస్తుతం సిబ్బంది ఏ ప్యాకేజీ అయితే పొందుతున్నారో అదే అందిస్తామన్నారు. కాగా ఇప్పుడు పొందుతున్న వేతనాల తరహాలోనే కావాలనుకుంటే అలాగే అమలు చేస్తామని, లేదంటే ఎస్‌బీఐ విధానాన్ని అంగీకరిస్తే కొత్త జీతాలను అందిస్తామన్నారు.
ఎస్‌బీఐ అయిదు అనుబంధ బ్యాంకుల విలీనానికి బుధవారం కేంద్ర క్యాబినెట్‌ సూత్రప్రాయ ఆమోదం తెలిపిన సంగతి తెలిసిందే. కాగా భారతీయ మహిళా బ్యాంకు విలీనంపై మాత్రం ఒక నిర్ణయానికి రాలేకపోయింది. ఆయా బ్యాంకుల బోర్డులు చేసిన సూచనలను పరిగణనలోకి తీసుకుంటూనే క్యాబినెట్‌ ఈ నిర్ణయాన్ని తీసుకున్నట్టుగా ఆర్థిక మంత్రి అరుణ్‌ జైట్లీ తెలిపారు. విలీనం కారణంగా బ్యాంకుల్లోని ఏ ఒక్క ఉద్యోగిపైనా ప్రభావం చూపకుండా తగిన చర్యలు తీసుకోనున్నామన్నారు. అనుబంధ బ్యాంకుల విలీనానికి సంబంధించి ఎస్‌బీఐ ఇప్పటికే విలీన ప్రణాళికను సిద్ధం చేసి ఉంచింది. దీనికి బ్యాంకు బోర్డు ఆమోదం కూడా తెలిపింది. అయిదు అనుబంధ బ్యాంకుల విలీనం తరువాత ఎస్‌బీఐ బ్యాంకు ఆస్తుల విలువ రూ.37 లక్షల కోట్లకు చేరనుంది. ఖాతాదారుల సంఖ్య 50 కోట్లకు, బ్యాంకు బ్రాంచీల సంఖ్య 22,500లకు చేరుతుంది. ఇక మొత్తం 58,000 ఎటీఎంలు ఎస్‌బీఐ గొడుగు కిందకు రానున్నాయి. ప్రస్తుతం ఎస్‌బీఐ 16,500 శాఖలు, 191 విదేశీ శాఖలతో 36 దేశాలలో విస్తరించి ఉంది.
మీ స్నేహితులకు రికమెండ్ చెయ్యండి